Document ID: 31989R1673

*****
ΚΑΝΟΝΙΣΜΟΣ (ΕΟΚ) αριθ. 1673/89 ΤΟΥ ΣΥΜΒΟΥΛΙΟΥ
της 12ης Ιουνίου 1989
για την πλήρη αναστολή ορισμένων δασμών που εφαρμόζει η Κοινότητα των Δέκα στις εισαγωγές από την Ισπανία και την Πορτογαλία
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως τα άρθρα 33 και 192,
την πρόταση της Επιτροπής,
Εκτιμώντας:
ότι η σταδιακή κατάργηση των δασμών που εφάρμοσε η Ισπανία βελτίωσε σημαντικά την πρόσβαση στην ισπανική αγορά η οποία στο παρελθόν χαρακτηριζόταν από υψηλό προστατευτισμό· ότι, αντίθετα, ο οικονομικός αντίκτυπος των σταδιακών μειώσεων των δασμών στην Κοινότητα των Δέκα κατά την εισαγωγή των ισπανικών βιομηχανικών προϊόντων είναι σχετικά άνευ σημασίας λόγω του πολύ χαμηλού επιπέδου των δασμών βάσης·
ότι, για να υπάρχει ομοφωνία και μη διακριτική μεταχείριση, θα πρέπει να εφαρμοστούν τα ίδια μέτρα στα πορτογαλικά προϊόντα για τα οποία δεν έχουν ακόμα καταργηθεί πλήρως οι δασμοί·
ότι κρίνεται σκόπιμο να βελτιωθεί η κατάσταση όσον αφορά τα ελλείμματα των εμπορικών ισοζυγίων των νέων κρατών μελών·
ότι, με τον κανονισμό (ΕΟΚ) αριθ. 3482/88 (1), το Συμβούλιο ήδη είχε καθορίσει ένα ειδικό καθεστώς μερικής αναστολής τελωνειακών δασμών για τα παρασκευάσματα και τις κονσέρβες σαρδέλας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η είσπραξη των δασμών που εφαρμόζει η Κοινότητα των Δέκα δυνάμει της πράξης προσχώρησης της Ισπανίας και της Πορτογαλίας στα ακόλουθα προϊόντα, τα οποία εισάγονται από την Ισπανία και την Πορτογαλία, αναστέλλεται πλήρως:
- στα προϊόντα του παραρτήματος ΙΙ της συνθήκης που αποτελούν αντικείμενο του κανονισμού (ΕΟΚ) αριθ. 3796/81 του Συμβουλίου της 29ης Δεκεμβρίου 1981 για την κοινή οργάνωση των αγορών στον τομέα των προϊόντων αλιείας (2), όπως τροποποιήθηκε τελευταία από τον κανονισμό (ΕΟΚ) αριθ. 3468/88 (3), εκτός από τα εμπορεύματα που απαριθμούνται στο παράρτημα του παρόντος κανονισμού,
- στα προϊόντα που δεν περιλαμβάνονται στο παράρτημα ΙΙ της συνθήκης.
Άρθρο 2
Ο παρών κανονισμός αρχίζει να ισχύει την 1η Ιουλίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 12 Ιουνίου 1989.

Labels: 3
17
6